കോവിഡ് ലാബില് നിന്നാകില്ലെന്ന് യുഎസ് ചാരസംഘടനകള് വാഷിങ്ടണ് കോവിഡ് മൃഗങ്ങളില്നിന്ന് മനുഷ്യരിലേക്ക് പടര്ന്നതാകാനാണ് സാധ്യതയെന്നും വ്യാപനത്തിനുമുമ്ബ് ഈ വൈറസിനെക്കുറിച്ച് ചൈനയിലെ നേതാക്കള്ക്ക് അറിവുണ്ടായിരുന്നില്ലെന്നും അമേരിക്കന് രഹസ്യാന്വേഷണ ഏജന്സികള്. അമേരിക്കന് പ്രസിഡന്റ് ജോ ബൈഡന്റെ നിര്ദേശപ്രകാരം അഞ്ച് രഹസ്യാന്വേഷണ ഏജന്സികള് നടത്തിയ പഠനത്തിന്റെ പ്രാഥമിക അവലോകന റിപ്പോര്ട്ടിലാണ് ഇക്കാര്യം പറയുന്നത്. വൈറസ് മൃഗങ്ങളില്നിന്ന് മനുഷ്യരിലേക്ക് പകര്ന്നതാകാനാണ് സാധ്യതയെന്ന് നാല് ഏജന്സി പറയുമ്ബോള് ആദ്യമായി കോവിഡ് പടര്ന്നത് വുഹാനിലെ ലാബില്നിന്നാവുമെന്നാണ് ഒരു ഏജന്സിയുടെ നിഗമനം. അതേസമയം, ഇതിനെ ജൈവായുധമാക്കി സൃഷ്ടിച്ചതാണെന്ന് കരുതുന്നില്ലെന്നും റിപ്പോര്ട്ടില് പറയുന്നു. കോവിഡിന്റെ ഉത്ഭവം സംബന്ധിച്ച വിവാദത്തില് വ്യക്തത വരുത്താന് 90 ദിവസത്തെ സമയം ബൈഡന് ഭരണകൂടം രഹസ്യാന്വേഷണ ഏജന്സികള്ക്ക് നല്കിയിരുന്നു. അന്വേഷണം പൂര്ത്തിയായിട്ടില്ലെന്നും കോവിഡിന്റെ ഉറവിടം കണ്ടെത്താന് ചൈന സഹകരിക്കുന്നില്ലെന്നും അമേരിക്കന് രഹസ്യാന്വേഷണ ഡയറക്ടര് പറഞ്ഞു. എന്നാല് ചൈനയെ ബലിയാടാക്കി സ്വയം വെള്ളപൂശാനുള്ള അമേരിക്കയുടെ ശ്രമമാണ് പഠനമെന്ന് ചൈനീസ് വിദേശമന്ത്രാലയം ഡയറക്ടര് ഫു കോങ് പ്രതികരിച്ചു.